D ô v o d o v á  s p r á v a

I. Všeobecná časť

Návrh zákona o štátnom rozpočte na rok 2005  sa predkladá  podľa   článku  58 Ústavy Slovenskej republiky a podľa § 6 zákona  č.  .../2004  Z. z. o rozpočtových pravidlách verejnej správy a o zmene a doplnení niektorých zákonov  (ďalej   len   „rozpočtové pravidlá verejnej správy“). 

Základom pre vypracovanie paragrafového znenia návrhu zákona   o  štátnom  rozpočte  na rok 2005 sú vládou schválené východiská rozpočtu verejnej správy na roky 2005  až  2007. Návrh  rozpočtu predstavuje záverečnú fázu  konsolidácie verejných financií  a výrazný  posun  v  reforme  rozpočtového procesu,   predovšetkým  vo  forme  nového zákona o    rozpočtových   pravidlách   verejnej   správy    a    viacročného   rozpočtu    s   využívaním rozpočtovania orientovaného na výsledky.  Rozpočet verejnej správy sa prvýkrát  zostavuje za štátny rozpočet a rozpočty ostatných subjektov  verejnej správy  za  obdobie  troch  rokov,  t.j. roku 2005, 2006 a 2007.  

V predloženom návrhu zákona o štátnom rozpočte na rok 2005 sú premietnuté rozpočtové vzťahy štátneho rozpočtu k rozpočtom ostatných subjektov verejnej správy podľa pripravovaných vládnych návrhov zákonov, ktoré sú v legislatívnom procese v Národnej rade SR a ktorých účinnosť sa predpokladá od 1. 1. 2005. Vo vzťahu k rozpočtovaniu vzťahov štátneho rozpočtu k rozpočtom obcí a vyšších územných celkov je v tejto etape objem prostriedkov, ktoré po schválení fiškálnej decentralizácie bude do rozpočtov obcí a VÚC plynúť z daňových príjmov v súlade s návrhom zákona o rozpočtovom určení výnosu dane z príjmov územnej samospráve rozpočtovaný – evidovaný v doterajšej rozpočtovej kapitole Súhrnný finančný vzťah k obciam a vyšším územným celkom. Po schválení príslušných zákonov v parlamente ministerstvo financií  vykoná adekvátne zmeny v návrhu zákona o štátnom rozpočte na rok 2005 .

Základné princípy zostavenia návrhu rozpočtu verejnej správy na roky 2005 – 2007, osobitne rozpočtu na rok 2005 tak v príjmovej ako aj výdavkovej časti rozpočtu sú podrobne uvedené v správe k návrhu rozpočtu verejnej správy na roky 2005 – 2007, ktorá je rovnako ako návrh zákona o štátnom rozpočte na rok 2005 súčasťou návrhu rozpočtu verejnej správy,  predložená na rokovanie poradných orgánov vlády a vlády Slovenskej republiky v auguste 2004.

Návrh zákona je v súlade s Ústavou Slovenskej republiky, ústavnými zákonmi a ďalšími zákonmi.

DOLOŽKA  ZLUČITEĽNOSTI
návrhu zákona o štátnom rozpočte na rok 2005 s právom Európskych spoločenstiev a právom Európskej únie

1. 	Navrhovateľ zákona: Vláda Slovenskej republiky.
 
2.	Názov návrhu zákona: Zákon o štátnom rozpočte na rok 2005.

3.	Záväzky Slovenskej republiky vo vzťahu k Európskym spoločenstvám a Európskej únii:

a)	Návrh zákona svojou problematikou nepatrí  medzi  prioritné oblasti aproximácie práva uvedené v čl. 70 Európskej dohody o pridružení  a  svojou  problematikou  nepatrí  ani  medzi priority odporúčané  v  Bielej knihe.   Je  však  predmetom aproximácie  práva  podľa Národného programu pre prijatie acquiss communautaire, Partnerstva  pre  vstup  a 
   	screeningu Kapitola č. 29 – Finančné a rozpočtové ustanovenia. 

	Podľa Plánu legislatívnych úloh vlády SR na rok 2004 termín jeho predloženia na rokovanie Národnej rady Slovenskej republiky je október 2004.

b)	Podľa schválenej negociačnej pozície ku kapitole č. 29 má SR zabezpečiť súlad rozpočtových pravidiel a zásad s príslušnými normami, ktoré sa všeobecne používajú v Spoločenstve.

4. 	Problematika návrhu zákona:

a)	je upravená v práve Európskych spoločenstiev	
	- v čl. 104  a  v  čl.  268 až 280  Zmluvy  o založení Európskeho spoločenstva   a   v   Protokole  o  postupe  pri nadmernom deficite. 

	Čl.  268  až  280  Zmluvy o ES upravujú zostavovanie a schvaľovanie rozpočtu Spoločenstva. Pre každý  finančný rok sa predbežne vyčíslia všetky príjmy a výdavky Spoločenstva.  Rozpočtové príjmy a výdavky  musia byť v rovnováhe.   Rozpočet je plne financovaný z vlastných zdrojov,  čo sa netýka iných príjmov. Návrh rozpočtu sa predkladá  Európskemu  parlamentu  najneskôr  do 5. októbra roku,  ktorý predchádza príslušnému  rozpočtovému roku.  Ak Európsky parlament  odsúhlasí  návrh rozpočtu  do 45 dní po jeho  predložení  je  rozpočet   s   konečnou    platnosťou  schválený. Komisia každoročne predkladá Rade a Európskemu parlamentu záverečný účet rozpočtového hospodárenia  za predchádzajúci  finančný rok. Rozpočet  sa  zostavuje v účtovnej  jednotke stanovenej v súlade s rozpočtovými nariadeniami. Na návrh komisie a po konzultácií s Európskym parlamentom na základe stanoviska predloženého Účtovným dvorom  Rada jednomyselným rozhodnutím:

a)	vydáva rozpočtové nariadenie upravujúce najmä postup pre zostavovanie a plnenie rozpočtu a pre predkladanie účtov a ich kontrolu

b)	určí metódy a postup, podľa ktorého sa rozpočtové príjmy z  vlastných  zdrojov  Spoločenstva  dajú  k  dispozícií Komisií, a  stanoví opatrenia,  ktoré  treba  v  prípade potreby použiť na zabezpečenie pokladničnej hotovosti

c)	stanoví  pravidlá  zodpovednosti finančných kontrolórov, oprávnených  osôb  a  účtovníkov, ako  aj  zodpovedajúce kontrolné opatrenia.

V zmysle  čl. 104 Zmluvy o založení ES Komisia usmerňuje vývoj rozpočtovej situácie  a výšku  verejného zadĺženia v členských štátoch s cieľom odhaliť hrubé chyby. Skúma najmä  dodržiavanie  rozpočtovej  disciplíny  na   základe   dvoch nasledujúcich kritérií:

a)	či pomer plánovaného alebo skutočného deficitu verejných finančných  prostriedkov  k  hrubému  domácemu  produktu neprekračuje odporúčanú hodnotu, okrem prípadov, ak:
- tento  pomer  podstatne  klesol  alebo  ak sa neustále znižuje  a  dosahuje  úroveň,    ktorá  sa  približuje odporúčanej hodnote, alebo 
- alternatívne prekročenie nad odporúčanú hodnotu je len výnimočné a dočasné a tento  pomer sa pohybuje tesne pri odporúčanej hodnote;

b) 	či pomer verejného zadĺženia k hrubému domácemu produktu neprekračuje odporúčanú hodnotu, okrem prípadov, ak sa tento pomer dostatočne znižuje a vyhovujúcim  tempom  sa  približuje odporúčanej hodnote.

Odporúčané hodnoty sú vymedzené v Protokole  o postupe pri nadmernom deficite, ktorý  je  pripojený  k  tejto zmluve.

5. 	Stupeň zlučiteľnosti návrhu zákona s právom Európskeho spoločenstva a právom Európskej únie:
b)	čiastočná zlučiteľnosť
Návrh zákona o štátnom rozpočte na rok 2005 je čiastočne v súlade s princípmi stanovenými čl. 104 Zmluvy o založení ES a v Protokole o postupe pri nadmernom deficite.   

6. 	Gestor: bezpredmetné.

7. 	Účasť expertov pri príprave návrhu zákona:
	Pri príprave návrhu zákona sa nezúčastnili zahraniční experti.

 
II. Osobitná časť

K § 1
Ustanovenia  tohto  paragrafu  určujú základné rozpočtové rámce príjmovej a výdavkovej časti štátneho rozpočtu. V rámci príjmov a výdavkov sa rozpočtujú aj prostriedky vzťahujúce sa k rozpočtu Európskej únie.  
Príjmy štátneho rozpočtu sa rozpočtujú v sume 289,9 mld Sk. Záväzné ukazovatele príjmov kapitol sú uvedené v prílohe č. 2. Výdavky štátneho rozpočtu sa určujú v sume 353,9 mld Sk. Rozdelenie výdavkov do jednotlivých kapitol obsahuje príloha č. 3. V samostatnej prílohe č. 4 sa uvádza rozdelenie výdavkov na realizáciu programov vlády. Schodok štátneho rozpočtu sa určuje v sume 64,0 mld Sk.
V samostatnom ustanovení sa určuje objem dotácií štátneho rozpočtu do rozpočtov obcí a objem dotácií zo štátneho rozpočtu do rozpočtov vyšších územných celkov, pričom ich rozdelenie podľa štruktúry sa uvádza v samostatných prílohách č. 5 (obce) a č. 6 (vyššie územné celky). V prílohách sa záväzné limity dotácií obciam a vyšším územným celkom vnútorne členia na dotácie na individuálne a špecifické potreby obcí a vyšších územných celkov z kapitoly Všeobecná pokladničná správa (na výstavbu mostu Košická, na individuálne potreby obcí, na záchranu historických pamiatok, pre zariadenia sociálnych služieb a zdravotnícke zariadenia), dotácie na úhradu nákladov preneseného výkonu pôsobnosti štátnej správy obciam a vyšším územným celkom z kapitol Ministerstva vnútra SR, Ministerstva výstavby a regionálneho rozvoja SR, Ministerstva dopravy, pôšt a telekomunikácií SR a Ministerstva školstva SR. 
Súčasťou tohto objemu sú aj dotácie na financovanie kompetencií v samosprávnej pôsobnosti obcí a vyšších územných celkov, s rozsahom ktorých sa uvažuje v návrhu zákona o rozpočtovom určení výnosu dane z príjmov územným samosprávam, ktoré sa v tejto etape rozpočtujú v kapitole Súhrnný finančný vzťah k obciam a vyšším územným celkom (ďalej len „SFV“). V prípade schválenia zákonov upravujúcich fiškálnu decentralizáciu budú upravené celkové sumy dotácií obciam a vyšším územným celkom v textovej časti a v prílohách sa vypustia sumy uvádzané v bode C (rozpočtované teraz v kapitole SFV).
V súlade s ustanovením § 10 zákona o rozpočtových pravidlách verejnej správy sa v rámci celkových výdavkov štátneho rozpočtu uvedených v odseku 1 vytvárajú v štátnom rozpočte  rezervy  na krytie nevyhnutných a nepredvídaných výdavkov, ktorých prehľad je uvedený v prílohe č. 7 k zákonu. Ďalšiu prílohu (príloha č. 8) tvorí prehľad účelových prostriedkov, ktorými sa zabezpečuje účelové použitie časti výdavkov v súlade s prioritami rezortov.

K § 2
Splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade so zákonom o rozpočtových pravidlách verejnej správy súvisí s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť. V nadväznosti na reformu riadenia verejných financií sa v roku 2005 podstatne zužuje rozsah splnomocnenia pre vykonávanie rozpočtových opatrení vládou, resp. ministrom financií  jednak v objemovom vyjadrení – 1 % celkových rozpočtovaných výdavkov, pričom v roku 2004 to je 5 %, ako aj vo vecnom vyjadrení – celkové výdavky možno prekročiť len z titulu dosiahnutia vyšších príjmov iných ako daňových. Daňové príjmy, ktoré budú vybraté nad rozpočtovaný objem budú znižovať rozpočtovaný schodok. 
Zároveň sa splnomocňuje vláda v súlade s osobitnými predpismi na vykonávanie úprav systemizácie v priebehu roka 2005.

K § 3
V súlade so zákonom č. 483/2001 Z. z. o bankách a o zmene a doplnení niektorých zákonov v znení neskorších predpisov sa percentuálna výška štátneho príspevku  určuje na jednotlivé kalendárne roky zákonom o štátnom rozpočte na príslušný rozpočtový rok a v tom istom roku platí pre všetky zmluvy o hypotekárnom úvere, okrem zmlúv uzatvorených pred 1. júlom 2003. U týchto zmlúv sa poskytuje štátny príspevok, ktorý bol určený zákonom o štátnom rozpočte na príslušný rozpočtový rok, v ktorom bola zmluva uzatvorená v nezmenenej výške počas celej lehoty splatnosti hypotekárneho úveru. 

K § 4
V navrhovanom ustanovení sa deklaruje potreba prefinancovania štátneho dlhu splatného v roku 2005, t. j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2005 vo výške 140 631 134 tis. Sk.
Vláda sa oprávňuje, aby v roku 2005 mohla v súlade s príslušnými zákonnými úpravami rozhodnúť o vydaní štátnych cenných papierov a o použití štátnych finančných aktív na krytie splátok istín štátneho dlhu z predchádzajúcich rokov splatných v roku 2005. Na úhradu disážia z emisií štátnych dlhopisov sa použijú prostriedky štátneho rozpočtu rozpočtované vo výdavkoch.
V súlade so zákonom o rozpočtových pravidlách verejnej správy sa v odseku 3 navrhuje oprávnenie pre vládu v roku 2005 v ustanovenom rozsahu prevziať úvery od Európskej investičnej banky na účely financovania diaľnic a rýchlostných ciest.

K § 5
Pre rok 2005 sa vzhľadom na uplatnenie zvýšenia platových taríf na základe služobného hodnotenia od 1. 7. 2005 u štátnych zamestnancov v adekvátnej miere upravuje percento zvýšenia platových taríf tak, aby sa u štátnych zamestnancov dosiahlo rovnaké percento nárastu platov. U príslušníkov Hasičského a záchranného zboru sa navrhuje zvýšenie stupnice platových taríf o 5 % od 1. júla 2005. Uvedené sa navrhuje v súlade so zákonmi upravujúcimi postup stanovenia termínu účinnosti a výšky zvýšenia stupníc platových taríf , resp. platových taríf na príslušný rok pre prípad, že sa neuzatvorí kolektívna zmluva vyššieho stupňa, resp. kolektívna dohoda pre rok 2005.
Podľa zákona o štátnej službe colníkov, zákona o peňažných náležitostiach profesionálnych vojakov a zákona o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže SR a Železničnej polície sa zákonom o štátnom rozpočte stanovuje výška a termín zvýšenia platov zamestnancov v danom roku. Na uvedenom základe  sa v roku 2005 navrhuje zvýšenie funkčných platov policajtov, colníkov  a profesionálnych vojakov o 5 % od 1. júla 2005. 
V súlade s osobitným zákonom sa ustanovuje v roku 2005 percentuálny podiel na výpočet výšky ďalšieho služobného príjmu profesionálnych vojakov vo výške 100 %.

K § 6
Účinnosť zákona sa navrhuje od 1. januára 2005.

K prílohám
V prílohe č. 1 – bilancia príjmov a výdavkov sa v súlade s návrhom nového zákona o rozpočtových pravidlách verejnej správy vyčleňujú finančné operácie štátnych finančných aktív, ktoré sa uvádzajú pod čiarou sumárne za príjmové operácie a za výdavkové operácie. Súčasťou prílohy č. 2, ktorá určuje niektoré príjmy kapitol ako záväzný ukazovateľ kapitoly je aj objem prostriedkov z rozpočtu Európskej únie, ktoré sa zaradia do príjmov.
Výdavky štátneho rozpočtu obsahujú prílohy č. 3 a č. 4 k zákonu. V prílohe č. 3 je prehľad celkových výdavkov kapitoly ako aj limity výdavkov, ktoré sú pre kapitolu záväzným ukazovateľom. Ide o výdavky rozpočtované na prostriedky z rozpočtu EÚ a výdavky štátneho rozpočtu na spolufinancovanie k nim. Tieto sú rozpočtované na bežné aj kapitálové výdavky, pričom je záväzný celkový objem uvedený v stĺpci 2 a 4. Ďalej sa navrhuje ako  záväzný ukazovateľ objem prostriedkov štátneho rozpočtu na mzdy, platy, služobné príjmy a ostatné osobné vyrovnania – kategória 610, ktorý nebude možné prekročiť bez súhlasu ministerstva financií. Záväzným ukazovateľom sú aj prostriedky štátneho rozpočtu rozpočtované na kapitálové výdavky – hlavná kategória 700. V tejto sume nie sú zahrnuté výdavky, ktoré sa použijú vo forme kapitálových výdavkov z prostriedkov Európskej únie a prostriedkov na spolufinancovanie k nim (stĺpec 2 a 4), o ktoré bude možné prekročiť kapitálové výdavky (záväzný ukazovateľ uvedený v stĺpci 6).
V prílohe č. 4 sa navrhujú výdavky štátneho rozpočtu na realizáciu programov podľa jednotlivých programov v rámci príslušnej kapitoly. Súčasťou prílohy č. 4 sú aj zámery programu. Po predložení vybraných cieľov programu z jednotlivých rozpočtových kapitol bude príloha č. 4 doplnená o tieto vybrané ciele programu, ktoré budú schválené ako záväzný ukazovateľ.
Príloha č. 5 a 6 obsahuje finančné vzťahy štátneho rozpočtu k rozpočtom obcí a k rozpočtom vyšších územných celkov. V tejto etape obsahuje  v časti C. objem dotácií do rozpočtov obcí a rozpočtov vyšších územných celkov, ktorý bude do rozpočtov obcí plynúť v súlade s novými zákonmi upravujúcimi fiškálnu decentralizáciu. Po schválení fiškálnej decentralizácie v parlamente, bude časť C. z prílohy č. 5 a 6 vypustená.
Príloha č. 7 v súlade s návrhom nového zákona o rozpočtových pravidlách verejnej správy obsahuje rezervy, ktoré sa rozpočtujú v štátnom rozpočte na rok 2005.
Príloha č. 8 bude obsahovať účelové prostriedky štátneho rozpočtu, pokiaľ vybrané výdavky štátneho rozpočtu nebude možné vyčleniť v programovej štruktúre.
V prílohe č. 9 – bilancia zdrojov a potrieb splatného štátneho dlhu na rok 2005 sa uvádzajú tieto potreby a navrhované zdroje ich krytia.